ຕາມການແນະນຳຂອງອົງການ JICA, ພວກຂ້າພະເຈົ້າມາພົບກັບ ທ່ານນາງ Niizeki Mihoko, ນັກອາສາສະໝັກຍີ່ປຸ່ນເຮັດວຽກຢູ່ ທີ່ຫໍພິພິດທະພັນແມ່ຍິງຫວຽດນາມ. ພວກຂ້າພະເຈົ້າຕົກຕະລຶງ ພໍ ສົມຄວນເມື່ອເຫັນວ່າ ຜູ້ຍິງສາວຊາວຍີ່ປຸ່ນຜູ້ໜຶ່ງ ສາມາດແນະນຳ ກ່ຽວກັບບັນດາວັດຖຸພັນທີ່ມີລັກສະນະເປັນເອກະລັກຂອງຫວຽດ ນາມ ໃຫ້ແກ່ນັກທ່ອງທ່ຽວຢ່າງເຖິງກົກເຖິງປາຍຄືແນວນັ້ນ.
ນາງ Niizeki Mihoko ໃຫ້ຮູ້ວ່າ, ແຕ່ຄາວຍັງເດັກ ຕົນເອງເປັນຜູ້ໜຶ່ງທີ່ມັກກ່ຽວກັບວຽກງານເປັນນັກອາສາສະໝັກ ແລະ ປາດຖະໜາ ຢາກແບ່ງປັນບົດຮຽນກໍຄືວິຊາຄວາມຮູ້ຂອງຕົນໃຫ້ແກ່ຜູ້ອື່ນ. ເມື່ອ ເຫັນ ເທິງໜ້າເວັບໄຊຂອງ JICA ລົງຂ່າວກ່ຽວກັບລາຍການ ແຕ່ງ ຕັ້ງ ນັກອາສາສະໝັກຮ່ວມມື ນອກ ປະເທດຍີ່ປຸ່ນ, ນາງໄດ້ຍື່ນສໍາ ນວນເອກະສານ ແລະ ໄດ້ຖືກຮັບເອົາ. ນາງ Niizeki Mihoko ໄດ້ເຂົ້າຮ່ວມຊຸດຝຶກອົບຮົມ ພາສາຫວຽດນາມ ແລະ ເຕັກນິກ ຄວາມອາດສາມາດໃນການເຮັດວຽກ ເປັນເວລາ 70 ວັນຢູ່ທີ່ຍີ່ປຸ່ນ ກ່ອນທີ່ຈະມາເຮັດວຽກຢູ່ຫວຽດນາມເມື່ອປີ 2014.
ໜ້າວຽກຕົ້ນຕໍ ຂອງ Niizeki Mihoko ຢູ່ຫວຽດນາມແມ່ນເປັນຜູ້ແນະນຳໃຫ້ແຂກຄົນທີ່ມາຢ້ຽມຢາມຫໍພິພິດທະພັນແມ່ຍິງ ແລະ ແປຂໍ້ມູນຂ່າວສານກ່ຽວກັບວັດຖຸພັນ, ປຶ້ມ ໜັງສືພິມຕ່າງໆ… ຈາກພາສາຫວຽດນາມເປັນພາສາຍີ່ປຸ່ນ. ປະຈຸບັນ Mihoko ແລະ ເພື່ອນຮ່ວມງານກຳລັງສ້າງເວັບໄຊຫໍພິພິດທະພັນແມ່ຍິງຫວຽດນາມດ້ວຍພາສາຍີ່ປຸ່ນ ເພື່ອນຳເອົາຂໍ້ມູນຂ່າວສານກ່ຽວກັບຫວຽດນາມໄປສູ່ຍີ່ປຸ່ນໃຫ້ຫຼາຍຂຶ້ນຕື່ມອີກ. ນາງ ໄດ້ແບ່ງປັນ ຄວາມຮູ້ສຶກກັບພວກຂ້າພະເຈົ້າດ້ວຍຄວາມມ່ວນຊື່ນວ່າ: “ເມື່ອຂ້າພະເຈົ້າພົບກັບບັນດານັກທ່ອງທ່ຽວຊາວຍີ່ປຸ່ນ ເມື່ອໃດເຂົາເຈົ້າມັກຈະລົມກັບຂ້າພະເຈົ້າ ວ່າ ຫວຽດນາມເປັນປະເທດທີ່ມີຄວາມປະທັບໃຈຫຼາຍ ແລະ ຢາກຊອກຮູ້ຂໍ້ມູນຂ່າວສານ ກ່ຽວກັບຫວຽດນາມຫຼາຍໆຕື່ມອີກ. ສິ່ງດັ່ງກ່າວເຮັດໃຫ້ຂ້າພະເຈົ້າມີຄວາມຮູ້ສຶກວ່າ ວຽກທີ່ຕົນພວມເຮັດຢູ່ໃນປະຈຸບັນແມ່ນມີຄຸນປະໂຫຍດຫຼາຍພໍສົມຄວນໃນການປະກອບສວນຊ່ວຍໂຄສະນາເຜີຍແຜ່ວັດທະນະທຳຫວຽດນາມໄປຍັງປະເທດຍີ່ປຸ່ນ”.
ພວກຂ້າພະເຈົ້າໄດ້ໄປສູນຟື້ນຟູໜ້າທີ່ການ ເດັກພິການຖຸ້ຍອານ, ເມືອງບາວີ່, ຮ່າໂນ້ຍ ເພື່ອພົບກັບທ່ານ Nakamura Nasaya, ຜູ້ທີ່ ພວມເຮັດວຽກເປັນນັກອາສາສະໝັກພິເສດ. ວຽກງານປະຈຳວັນຂອງທ່ານແມ່ນຊ່ວຍບັນດານາຍຄູຂອງສູນໃນການເບິ່ງແຍງ, ລ້ຽງດູ, ດັດແປງຮູບຊົງ, ຟື້ນຟູໜ້າທີ່ການ, ສຶກສາ ແລະ ຊ່ວຍແນະນໍາທິດໃນການຮຽນວິຊາຊີບໃຫ້ແກ່ເດັກພິການຢູ່ບັນດາແຂວງ, ນະຄອນທາງພາກເໜືອຫວຽດນາມ. ຕາມທີ່ຮູ້, ກ່ອນທີ່ຈະມາຫວຽດນາມ, Nakamura Nasaya ເຄີຍເປັນຄູສອນຮັບຜິດຊອບນັກຮຽນພິການ ດ້ານຈິດປັນຍາ, ສະກົດຈິດຕົນເອງ ແລະ ສັບສົນດ້ານການປະພຶດຂອງໂຮງຮຽນສຶກສາພິເສດ Yawata ຢູ່ໂຕກຽວ.
ເພາະສະນັ້ນ, ດ້ວຍບົດຮຽນ ປະສົບການຂອງຕົນ, ທ່ານໄດ້ນຳໃຊ້ວິທີວິເຄາະການກະທຳໝູນໃຊ້, ບັນດາຮູບພາບ, ທັງສິດສອນໃຫ້ແກ່ພວກນ້ອງໆທີ່ປະສົບກັບຄວາມຫຍຸ້ງຍາກດ້ານພາສາ ສາມາດເຂົາໃຈໄດ້ຢ່າງງ່າຍດາຍ.
ທ່ານ Nakamura Nasaya ໄດ້ໄຂຄວາມໃນໃຈອອກມາວ່າ: “ຂ້າພະເຈົ້າຫວັງວ່າ ດ້ວຍກຳລັງວັງຊາອັນນ້ອຍໜິດຂອງຕົນ ຈະສາມາດຊ່ວຍສ້າງຄຸນປະໂຫຍດໃຫ້ແກ່ພວກນ້ອງນ້ອຍ ແລະ ຊ່ວຍໃຫ້ບັນດາຄູອາຈານຫວຽດນາມຍົກສູງລະດັບຄວາມສາມາດ ຂອງຕົນ ເພື່ອສາມາດແນະນຳໃຫ້ແກ່ນັກຮຽນຢ່າງມີປະສິດທິຜົນ.